COMUNITATEA DE INFORMAŢII ŞI CULTURA DE SECURITATE

                   1. Comunitatea de Informaţii     

1.1. Statele Unite ale Americii

După atentatele teroriste de la 11 septembrie 2001, Comisiile parlamentare ale Congresului au propus o reformă a serviciilor secrete şi de informaţii. Această amplă reformă şi-a propus să răspundă noilor provocări apărute în securitatea internaţională de la încheierea războiului rece. De asemenea, schimbările solicitate au implicat transformări ale politicilor de apărare şi securitate naţională, necesitând şi restructurări ale principalelor servicii de informaţii americane. 

Concluziile comisiilor de anchetă privind atacurile teroriste de la 11 septembrie au scos în evidenţă anumite deficienţe şi lipsa de cooperare a serviciilor de informaţii, care au condus la necesitatea restructurării acestora, potrivit noilor cerinţe impuse de războiul contra terorismului. De asemenea, opiniile experţilor au condus la concluzia că există oportunitatea ca noua structură de informaţii să capete forma şi funcţiile capabile să facă faţă mediului de securitate aflat în profunde schimbări.

Potrivit experţilor, mecanismele de modificare ale structurii şi funcţiilor Comunităţii de Informaţii (CI) trebuie să aibă la bază o doctrină precisă şi trebuie să se stabilească o listă cu persoane apte să aplice măsurile luate.

Comunitatea de informaţii a SUA este o federaţie de agenţii şi organizaţii specializate care lucrează, separat şi împreună, pentru protecţia securităţii naţionale americane. Aceste activităţi cuprind:

- obţinerea de informaţii necesare Preşedintelui, Consiliului Naţional de Securitate, Departamentului de Apărare şi celorlalţi oficiali ai Executivului, pentru îndeplinirea responsabilităţilor lor;

· analizarea şi diseminarea informaţiilor;

-   obţinerea de informaţii pentru înlăturarea eventualelor efecte ale acţiunilor serviciilor de informaţii străine, organizaţiilor teroriste internaţionale, ale puterilor străine sau ale altor organizaţii, persoane şi agenţi ai acestora;

-   activităţi speciale;

-   alte acţiuni ordonate de Preşedintele SUA.

Directorul Comunităţii de Informaţii (DNI) reprezintă principalul sfătuitor al Preşedintelui, Consiliului Naţional de Securitate şi al Consiliului de Securitate Internă pe probleme de securitate naţională. El implementează şi urmăreşte îndeplinirea programului naţional de informaţii. Este numit de Preşedinte, pentru învestirea sa fiind nevoie şi de votul favorabil al Senatului. 

Adjunctul DNI este Secretarul pentru Apărare, numit de Departamentul Apărării. Managementul CI este realizat de Biroul directorului (ODNI). Persoanele care fac parte din ODNI sunt, conform legii: adjunctul directorului, directorii structurii de informaţii naţionale, personalul Consiliului Naţional de Informaţii, consilierul general, un funcţionar care se ocupă de supravegherea protecţiei libertăţilor civile, directorul pentru ştiinţă şi tehnologie, directorul serviciului de contrainformaţii, alţi oficiali numiţi de director.

Adjunctul este numit de Preşedintele SUA şi îndeplineşte competenţele DNI în situaţia în care acesta nu-şi poate exercita competenţele.

Structura de Informaţii Naţionale este compusă din 4 membri, numiţi de DNI, având sarcini, responsabilităţi şi atribuţii stabilite potrivit legii.

                   Consiliul Naţional de Informaţii este compus din analişti pe probleme de informaţii şi experţi din sectorul public şi privat numiţi de DNI. Aceştia sunt responsabili de estimările şi evaluările activităţii specifice a CI, precum şi de alocarea resurselor necesare pentru îndeplinirea sarcinilor. 

                   Consilierul general este şeful Departamentului juridic. 

                   Directorul pentru ştiinţă şi tehnologie este şeful Comitetului american de ştiinţă şi tehnologie, având atribuţii în formularea strategiei pe termen lung pentru activitatea de profil.

Comunitatea de informaţii lucrează în cooperare cu Consiliul Naţional de Securitate şi cu două comisii parlamentare de specialitate, una aprţinând Senatului (SSCI), cealaltă Camerei Reprezentanţilor (HPSCI). Managementul CI se realizează conform prevederilor Decretului 12333, din decembrie 1981, al Preşedintelui SUA.

Comunitatea de Informaţii a Statelor Unite



1.2. Marea Britanie

Potrivit legii, Comunitatea de Informaţii britanică are următoarele atribuţii:

- avertizează Guvernul privind ameninţările la adresa securităţii naţionale;

- sprijină Guvernul în promovarea stabilităţii internaţionale;

- asigură suportul şi protecţia forţelor militare britanice;

- contribuie la consolidarea economiei naţionale;

- sprijină eforturile Guvernului pentru eliminarea terorismului şi a crimei organizate.

CI a Marii Britanii este compusă din trei servicii: 

· Serviciul Secret de Informaţii (SIS);

· Cartierul General de Comunicaţii al Guvernului (GCHQ);

· Serviciul de Securitate.

Primele două funcţionează în baza Legii privind Serviciile de Informaţii din 1994, iar ultimul în baza celor două Legi privind Serviciile de Securitate, din 1989 şi din anul 1996. O altă parte a CI este reprezentată de Staff-ul de Informaţii Militare, parte integrantă a Ministerului Apărării.

Serviciul Secret de Informaţii MI6 are ca atribuţii obţinerea de informaţii din sectoarele vitale ale vieţii politice, sociale şi economice: securitate, apărare, poliţie economică, relaţii externe.

Grupul de Securitate Electronică pentru Comunicaţii (GCHQ) lucrează în cooperare cu o serie de servicii de informaţii străine. Această structură este parte a sistemului care supraveghează securitatea comunicaţiilor şi sistemelor de informaţii ale Guvernului şi forţelor militare britanice.

Serviciul de Interceptare Electronică funcţionează în baza Legii privind Serviciile de Informaţii din 1994 şi răspunde pentru activitate depusă în faţa ministrului de externe.

Serviciul de Securitate MI5 este plasat sub autoritatea ministrului de interne şi funcţionează în baza Legii privind Serviciile de Securitate din 1989. Acest serviciu are ca principală atribuţie obţinerea, analizarea şi informarea autorităţilor cu privire la ameninţările la adresa securităţii statului.

Staff-ul de Informaţii Militare (DIS) a fost înfiinţat în 1964, prin unificarea a trei servicii de informaţii, fiind subordonat Ministerului Apărării. Din DIS fac parte două Agenţii: agenţia geografică şi de imagini şi Centrul pentru Informaţii şi Securitate (DISC). 

Primul ministru are în responsabilitate întreaga activitate a serviciilor secrete şi de informaţii. Ministerele de profil sunt asistate în activitatea de control a serviciilor de Comisia permanentă de control a Serviciilor de Informaţii (PSIS) care verifică programele şi cheltuielile agenţiilor.

Principala structură de coordonare a activităţii agenţiilor este Comisia Comună pentru Informaţii (Joint Intelligence Committee - JIC), care face parte din structura Cabinetului Primului ministru. JIC are sarcina de a informa membrii Cabinetului cu informaţiile relevante pentru securitatea naţională: acţiuni teroriste, proliferarea armelor de distrugere în masă, integritatea teritoriilor de peste mări. Reuniunile JIC sunt săptămânale, membrii săi fiind oficiali ai Foreign Office-lui, ai Ministerelor Apărării, Comerţului şi Industriei, Trezoreriei, directorii Serviciilor de Informaţii. JIC are şi o structură de execuţie, alcătuită din experţi şi specialişti care monitorizează situaţia curentă în domeniul informaţiilor. Rapoartele JIC sunt întocmite de un Grup de analiză (CIS) alcătuit din experţi guvernamentali şi ai serviciilor de informaţii. 

Principalele atribuţii ale JIC:

- sub supravegherea Comisiei permanente a Serviciilor de Informaţii, JIC trasează direcţiile de acţiune, organizarea şi desfăşurarea activităţii serviciilor de informaţii;

- coordonează planurile interdepartamentale de activitate;

- prezintă situaţia curentă în condiţii de criză, atunci când există ameninţări la adresa securităţii naţionale;

- analizează posibilele ameninţări; 

- întocmeşte planurile de priorităţi şi sarcini imediate. 

Structura de coordonare a Comunităţii de Informaţii

a Marii Britanii


Comisia parlamentară de control a activităţii serviciilor de informaţii a fost înfiinţată în baza Legii din 1994. Comisia examinează cheltuielile, politicile şi structura administrativă a serviciilor. Îşi desfăşoară activitatea în exteriorul inelelor de securitate ale informaţiilor, membrii acesteia neavând acces la informaţiile clasificate. De asemenea, întocmeşte rapoarte anuale de activitate, pe care le înaintează Primului ministru şi Parlamentului.

1.3. Canada

Comunitatea Serviciilor de Informaţii canadiene are ca principală atribuţie obţinerea, analizarea, evaluarea informaţiilor şi informarea Guvernului, pentru protejarea şi promovarea intereselor ţării. Beneficiarii acestor informaţii sunt membrii Guvernului care iau deciziile privind politica externă, economică, de apărare şi de sănătate publică.

Agenţiile de informaţii canadiene sunt împărţite în două categorii, în funcţie de natura informaţiilor obţinute:

- informaţii privind acţiuni care pot aduce atingere securităţii Canadei, cum ar fi spionajul, sabotajul, alte acţiuni violente care afectează politica ţării;

- informaţii externe privind intenţii şi activităţi desfăşurate de state, organizaţii, persoane străine sau agenţi ai acestora.

 Primul ministru este liderul Comunităţii de Informaţii şi stabileşte direcţiile politicii de securitate. În această activitate este sprijinit de Consiliul Privat (PCO). Unul dintre directorii acestui Consiliu, numit de Primul ministru, este coordonatorul direct al activităţii CI.

Principala structură a CI este Servicul Canadian de Informaţii (CSIS), care a fost creat ca o agenţie civilă, în baza Legii privind Serviciile de Informaţii, din 1984.

Potrivit legii, au fost înfiinţate două structuri independente care supraveghează activitatea SIS.

Comisia de Analiză a Activităţii Serviciilor de Informaţii (SIRC) este o comisie neparlamentară, care se află în subordinea PCO. Aceasta analizează activitatea SIS în legătură cu problemele de securitate, în domeniile imigraţiei şi investigaţiilor desfăşurate de SIS. 

Oficiul Inspectorului General al SIS este o structură guvernamentală de supraveghere, care urmăreşte respectarea legalităţii acţiunilor structurilor de informaţii.

Canada nu are o agenţie specializată pentru informaţii externe. Autoritatea pentru Securitatea Informaţiilor (CSE) este o agenţie aflată în subordinea Departamentului de Apărare, care are câteva competenţe în acest sens. CSE analizează şi întocmeşte rapoarte privind interceptările radiuo, radar sau de alt tip, fiind sprijinită de Sistemul Canadian Radio (CFSRS). 

Directorul CSE raportează Ministrului Apărării pentru partea financiară şi administrativă şi coordonatorului activităţii CI pentru politici şi operaţiuni.

Alte departamente şi agenţii canadiene, cum ar fi: Poliţia Călare, Serviciul de Imigrare, Vama, Agenţia de Transport a Canadei, deşi nu fac parte din CI, cooperează strâns cu aceasta.   

Potrivit legii, comunitatea de informaţii are ca principale zone de interes, informaţiile privind conflictele etnice şi religioase, proliferarea armelor de distrugere în masă, crima organizată transnaţională, migraţia necontrolată şi spionajul economic.

Controlul intern al activităţii CI aparţine, aproape în totalitate, Guvernului. Controlul extern, al Parlamentului, este realizat de SIRC, de Auditorul general al Canadei, precum şi de alte structuri: Comisia pentru Drepturile Omului, Comisia pentru Protecţia Vieţii Private, Comisia de Informaţii, Consilierul juridic al Coroanei. În ceea ce priveşte controlul structurilor care au competenţe în domeniul informaţiilor externe, Parlamentul are un rol limitat. Cheltuielile şi bugetul acestei structuri sunt stabilite de Ministerul Apărării.

Comisia de control a SIS este compusă din 3-5 persoane, care nu sunt membri ai Parlamentului. Ei sunt numiţi de Consiliul privat, după consultarea Primului ministru şi ai liderilor de grupuri parlamentare care au mai mult de 12 membri în Camera Comunelor. Sunt numiţi pe o peroadă de 5 ani şi au dreptul la maximum două mandate.

Comisia prezintă rapoarte anuale Consilierului juridic al Coroanei, care le prezintă în plenul Senatului şi al Camerei Comunelor.  Potrivit legii, membrii SIRC au acces la informaţiile clasificate, cu excepţia acelora care sunt eliminate la solicitarea Guvernului.

Controlul Guvernului asupra serviciilor de informaţii are trei paliere: 

- un palier ce cuprinde Primul ministru, Cabinetul şi Consiliul privat;

- un palier al ministerelor;

- palierul controlului CIS şi CSE.

Primul ministru are ca atribuţii trasarea priorităţilor şi a cadrului de activitate în domeniul securităţii, fiind sprijinit de miniştri cu atribuţii în domeniu. Coordonarea activităţii CI se realizează în special prin comitetele departamentale pentru securitate şi informaţii (ICSI) care cuprind şefii de agenţii implicaţi direct sau indirect în domeniul securităţii.

Grupul de Politică de Informaţii (IPG) este principala structură ce coordonează politicile de securitate. Din grup face parte şi un asistent al Procurorului General care supraveghează activitatea Comunităţii, din partea Ministerului Justiţiei.

Al doilea palier de control s-a impus datorită faptului că ministerele au nevoie de informaţii pentru desfăşurarea activităţii lor. Ministerul de Externe, al Apărării şi al Justiţiei pot, potrivit legii, să solicite informaţiile necesare şi se pot implica direct în supravegherea activităţii CI.

Al treilea palier implică faptul că CSIS este principala structură responsabilă pentru securitatea ţării, fiind o agenţie care îşi desfăşoară activitatea în baza unor planuri întocmite de Guvern. Pentru realizarea sarcinilor CSIS s-a impus crearea unui cadru de lucru propriu, care poate fi influenţat de o serie de factori: financiari, tehnologici sau umani. 

Departamentul de Justiţie are un rol important în controlul activităţii CSIS, acest lucru realizându-se cu sprijinul Consiliului privat şi al Grupului Naţional de Securitate. Un rol important îl are şi Serviciul de Audit, care informează Parlamentul despre situaţia financiară a Comunităţii. Din Comunitatea de Informaţii mai face parte Curtea Federală, care autorizează acţiunile CSIS.

1.4. Australia

Primul ministru este coordonatorul politicilor de securitate, împreună cu Procurorul General, aceştia fiind sprijiniţi de Comitetul de Securitate Naţională, care funcţionează în cadrul Guvernului. Trebuie menţionat faptul că, la nivel naţional, există o cooperare deosebită în domeniu, la acest obiectiv contribuind toate guvernele regionale, departamentele şi agenţiile care funcţionează în cele 8 state şi teritorii ale Australiei, precum şi ministerele cu responsabilităţi în domeniul securităţii naţionele.

Consiliul Naţional pentru Contraterorism (NCTC) a fost prima structură care a coordonat activitatea serviciilor de informaţii. Din Consiliu fac parte oficiali ai statelor şi teritoriilor australiene, directorii serviciilor de poliţie teritorială, şefi de departamente din ministerele cu atribuţii în domeniu, reprezentanţi ai Guvernului, ai Justiţiei şi ai Serviciului de Urgenţă al ţării. 

Departamentul condus de Procurorul General este responsabil pentru coordonarea securităţii naţionale prin internediul Centrului de Coordonare şi Protejare a Securităţii (PSCC). Această structură este un intermediar între Guvern şi agenţiile din teritoriu, precum şi un canal de comunicare între Guvern şi state în situaţii de criză.

Alte structuri cu atribuţii în domeniu sunt următoarele:

- Serviciul de Urgenţă, care asigură managementul situaţiilor de criză; - Serviciul Special al Vămii, care previne introducerea ilegală în ţară a produselor periculoase; - Forţele de Apărare, care susţin autorităţile civile în situaţii de criză, ce pot fi activate sub conducerea Autorităţii de Apărare, în situaţii de criză a populaţiei civile; - Poliţia Federală cu atribuţii speciale privind combaterea folosirii ilegale a explozibililor; -  Serviciul de Protecţie al Ambasadelor; -  Agenţia Naţională pentru Siguranţă Nucleară şi Protecţie împotriva Efectelor Radiaţiilor; - Oficiul pentru Neproliferare a Armelor Nucleare, care funcţionează în cadrul Ministerului de Externe şi care urmăreşte aplicarea de către Australia a tratatelor internaţionale în domeniu; - Organizaţia de Informaţii de Securitate, care analizează situaţia curentă a siguranţei naţionale; - Departamentul pentru Afaceri Externe şi Comerţ (DFAT), care protejează interesele internaţionale ale ţării; - Departamentul de Sănătate, care are printre atribuţii crearea de antidoturi şi vaccinuri în situaţii de dezastru;                    - Departamentul pentru Imigraţie; - Departamentul pentru Transport şi Servicii Regionale, care asigură securitatea aeroporturilor, porturilor şi căilor ferate, în cooperare cu autorităţile regionale; - Oficiul Naţional pentru Informaţii Economice.

Procurorul General coordonează securitatea naţională şi acţiunile legate de contraterorism, sub controlul Primului ministru şi al Consiliului Naţional de Securitate. Acest Consiliu este responsabil pentru îndeplinirea şi actualizarea Planului naţional de Securitate, sub coordonarea Procurorului General. Din structura Comunităţii fac parte Serviciul Australian de Informaţii (ASIO), Forţele de Apărare Militare, Serviciul Vamal, Poliţia Federală, Forţele de Protecţie Federală, Departamentele de Afaceri Externe, Imigrare, Apărare, Sănătate, Transport, de Urgenţă şi al Primului ministru. ASIO este parte a Serviciilor de Informaţii ale Commonwealth-ului, împreună cu Oficiul Naţional de Evaluare (ONA), Serviciul Secret de Informaţii al Australiei (ASIS), Servicul de Supraveghere a Comunicaţiilor şi de Criptografie al Apărării (DSD), Organizaţia de Informaţii de Apărare (DIO) şi Organizaţia Geospaţială (DIGO).

Potrivit Legii Serviciilor de Informaţii din 2001 a fost înfiinţată Comisia de Control a activităţii ASIO, ASIS şi DSD. Este formată din 7 membri, 3 aparţinând Senatului şi 4 Camerei Reprezentanţilor, majoritatea membrilor comisiei trebuind să fie membri ai Guvernului.

Principalele atribuţii ale Comisiei ţin de controlul cheltuielilor celor trei servicii de informaţii şi a oricăror alte cheltuieli procedurale ale acestora. Comisia nu are atribuţii în stabilirea priorităţilor de lucru, membrii săi neavând acces la informaţiile clasificate.

Servicul Secret de Informaţii este serviciul secret de informaţii al ţării şi răspunde în faţa Ministrului Afacerilor Externe.

Inspectoratul General pentru Securitate şi Informaţii (IGIS) este una dintre structurile importante de răspundere pentru următoarele agenţii: ASIS, ASIO, DIGO, DIO, DSD şi ONA. Funcţionează potrivit prevederilor Legii din 1986.

Pentru a garanta independenţa politică a acestei structuri, şeful IGIS este numit de Guvernatorul General al Australiei. IGIS monitorizează activitatea serviciilor de informaţii, investighează plângerile privind activitatea agenţiilor şi întocmeşte un raport anual de activitate, care este înaintat Parlamentului. În relaţia cu ASIO, Inspectoratul general analizează legalitatea activităţii Serviciului de Informaţii şi respectarea cadrului de acţiune trasat prin lege. De asemenea, la cererea ministerului de resort, IGIS iniţiază procedurile de protecţie a persoanelor implicate în acţiuni privind siguranţa naţională şi de sancţionare a funcţionarilor care au încălcat prevederile Legii împotriva discriminării, din 2004, a Legii privind combaterea discriminării rasiale, din 1975, şi a celei privind discriminarea pe baza orientării sexuale, din 1984.

IGIS nu are competenţe privind activitatea desfăşurată în afara teritoriului australian.

DIO face parte din grupul de informaţii de apărare, aflat sub conducerea unui Secretar de stat pentru Informaţii. Analizele realizate de personalul DIO cuprind un larg cadru regional şi strategic: politic, apărare, militar, economic, ştiinţific şi tehnic, pe relaţia Asia-Pacific.

Organizaţia pentru Securitatea Informaţiei a Australiei funcţionează în baza Legii din 1979 şi are ca atribuţii obţinerea, corelarea şi evaluarea informaţiilor relevante, precum şi comunicarea acestora către instituţiile abilitate. 

Comunitatea de Informaţii a Australiei


                   1.5. Germania

                   În Germania, Comunitatea serviciilor secrete a fost înfiinţată în anul 1956 şi cuprinde: 

                   -  Serviciul Federal de Informaţii (Bundesnachrichtendienst - BND); 

                   - Oficiul Federal pentru Apărarea Constituţiei (Bundensamt fur Verfassungschutz - BFV);

                   - Biroul de Informaţii şi Cercetare (Bundes Kriminal Amt - BKA);

                   -  Serviciul de Contrainformaţii al Armatei (MAD). 

                   BND este subordonat direct Cancelariei Federale, BFV şi BKA sunt subordonate Ministerului de Interne, iar MAD se subordonează Ministerului Apărării (Bundeswehr). BND, ca principal serviciu de informaţii (pe lângă altele, mai mici, ale Bundeswehr), a fost înfiinţat în 1956 şi se ocupă cu obţinerea şi analizarea informaţiilor obţinute din afara graniţelor naţionale. Este condus de un preşedinte, numit de către Cancelarul german. 

                   BFV, creat pe baza unei legi din 24 septembrie 1950, reprezintă serviciul de contrainformaţii, având drept atribuţii culegerea de date privitoare la spionii străini şi la extremiştii germani. Competenţele sale au fost lărgite printr-o nouă lege, din 1972. Preşedintele său este numit tot de către Cancelar. 

                   BKA are competenţe pe linie de poliţie.

                   MAD asigură protecţia contrainformativă a forţelor armate (Bundeswehr), deşi iniţial a fost conceput ca un serviciu de informaţii militare. 

                   Mecanismele de control ale serviciilor secrete germane sunt atât guvernamentale, cât şi parlamentare. Activitatea curentă este supravegheată de către Cancelaria Federală, prin intermediul unui Ministru de stat, care coordonează activitatea serviciilor secrete şi care se subordonează direct Cancelarului. Controlul parlamentar se exercită, în principal, prin Comisia parlamentară de control, care funcţionează în cadrul Bundestag-ului, care a fost înfiinţată printr-o lege adoptată la 11 aprilie 1978 şi care supraveghează activitatea tuturor serviciilor secrete. Începând cu anul 1989, Comisia este compusă din 8 membri (3 membri ai UCD/UCS, 3 ai PSD şi 2 ai PLD). Comisia G 10 este o comisie parlamentară alcătuită din 5 membri ai Bundestag-ului, având ca atribuţie verificarea legalităţii activităţii serviciilor secrete, potrivit art. 10 al Constituţiei. Această comisie supraveghează şi poliţia din cele 16 landuri. Controlul se mai poate exercita şi pe cale bugetară, printr-o comisie financiară a Bundestag-ului (3 membri), care aprobă bugetul BND. Atribuţii în domeniu are şi Curtea federală pentru buget, care poate face recomandări în ce priveşte bugetul federal alocat acestor structuri.

                   1.6. Franţa

                   Comunitatea informativă a Franţei este formată din următoarele structuri: 

                   - Direcţia Generală a Securităţii Externe (Diréction Générale de la Sécurité Etrangère, DGSE), care are ca atribuţii culegerea şi analizarea informaţiilor, precum şi organizarea operaţiunilor speciale. Directorul său este numit de către Preşedinte; 

                   - Direcţia de Supraveghere a Teritoriului (Diréction de la Surveillance du Téritoire, DST), are în competenţă desfăşurarea de activităţi de contrainformaţii şi de prevenire a terorismului, fiind subordonată Ministerului de Interne;

                   - Poliţia de Siguranţă (Renseignement Généraux), care are aceleaşi atribuţii ca şi Special Branch-ul britanic şi BKA german (arestări, percheziţii), fiind în subordinea Ministerului de Interne; 

                   - Centrul de Comunicaţii Radio-Electrice (GCR), care acţionează în domeniul mijloacelor de comunicaţii guvernamentale şi militare;  

                   - Serviciile Secrete Militare, care au atribuţii similare cu cele menţionate mai sus în domeniul militar, fiind o componentă a Ministerului Apărării. 

                   În ce priveşte controlul serviciilor secrete, există trei comisii prezidenţiale şi guvernamentale. Centrul Interministerial de Comunicaţii (GIC) răspunde în faţa Primului ministru şi controlează activitatea de supraveghere a convorbirilor telefonice. Comisia Interministerială pentru Informaţii (CIR) este controlată de o Comisie de Apărare coordonată direct de Preşedinte. Această structură coordonează activitatea tuturor serviciilor de informaţii şi analiză. Comisia Specială de Contrainformaţii răspunde de supravegherea activităţilor de contrainformaţii. În cazuri excepţionale, activitatea comunităţii informative a fost realizată de unele comisii speciale de anchetă, dar fără prea mari rezultate practice.

2. Cultura de Securitate 

2.1 Cultura de securitate occidentală

Conceptul de securitate al statelor occidentale a fost impus în contextul bipolar al strategiei de înarmare nucleară preventivă şi în contextul multipolar al procesului Helsinki. Controlul armamentelor şi negocierile privind reducerea riscului de folosire a armelor nucleare au fost componente importante ale experienţei statelor vest şi est europene, în contextul Conferinţei pentru Securitate şi Cooperare în Europa (CSCE, astăzi purtând numele de OSCE).

În anii ’60, politicile occidentale au fost focalizate pe controlul armamentelor, stoparea cursei înarmărilor şi reducerea riscurilor de confruntare nucleară între cele două mari superputeri, URSS şi SUA, precum şi între aliatele acestora. Această sarcină a fost rezolvată prin cooperarea tuturor factorilor occidentali, prin crearea unui instrument managerial pentru controlul conflictelor dintre cele două state antagoniste. În acea perioadă, oamenii de ştiinţă, cercetătorii şi experţii celor două blocuri rivale au început să organizeze conferinţe, să aibă întâlniri de lucru regulate şi să creeze reţele pentru controlul armamentelor. În timp, această comunitate de control a armamentelor a căpătat o importanţă deosebită şi pentru semnarea acordurilor de neproliferare nucleară. Coordonarea transnaţională a procesului a fost considerată o condiţie esenţială pentru îndeplinirea programelor regionale în domeniu, potrivit Actului final de la Helsinki (1975). Experţii au adoptat sintagma de “diplomaţie de seminar”, pentru că aceste întâlniri au luat forma unor forumuri modelate după seminariile universitare şi, asemenea lor, reprezintă mecanisme de socializare, bazate pe interacţiune şi dialog, promovează dezvoltarea unor măsuri comune, implementarea unor idei inovative şi a soluţiilor de cooperare.

Membrii Comunităţii de Control a Armamentelor din perioada războiului rece au analizat implicaţiile limitării înarmărilor, precum şi ale utilizării măsurilor de control. S-a urmărit creşterea eficienţei acestor măsuri şi aplicarea consecventă a prevederilor tratatelor în domeniu semnate de statele lumii. Acceptarea unei clauze de verificare, măsură adoptată în urma dialogului din cadrul CSCE, a netezit drumul adoptării conceptului de apărare şi securitate, un element esenţial pentru punerea în practică a proiectelor de securitate regională din anii ’60. Iniţial, măsurile luate s-au limitat la întocmirea unor rapoarte ale voluntarilor care au supravegheat activităţile militare, precum şi la punerea în practică a unor forme de transparenţă, cum ar fi invitarea de observatori străini la manevrele militare şi vizitele reciproce ale persoanlului militar în obiectivele de profil.

În 1992 documentul de la Viena al CSCE - Acordul de Securitate şi Cooperare - a fost preluat ca un instrument obligatoriu pentru sistemul european de securitate. Consecinţele adoptării acestor măsuri nu au fost restrânse la utilizarea armamentului strategic sau la iniţierea de atacuri surpriză. Implementarea lor a condus la transformarea relaţiilor de securitate dintre ţări, într-un mecanism de lucru. Acceptarea Acordului a schimbat concepţiile autorilor de politici, a politicienilor, specialiştilor în apărare şi chiar a populaţiei europene. Cooperarea şi apropierea multilaterală au devenit mai eficace pentru menţinerea păcii şi securităţii în faţa ameninţările militare unilaterale. După cum URSS a acceptat ideea occidentală de control a armamentului, europenii au considerat că şi alte state se pot alătura proiectelor de securitate care au la bază un mecanism de cooperare mutuală. Cultura de securitate occidentală îşi asumă faptul că şi celelalte culturi ale statelor şi societăţilor pot suferi un proces de transformare, iar politica de securitate crează o cultură particulară, ce poate fi împărţită cu actori de diferite culturi.

Practicile şi mecanismele comprehensive de cooperare şi securitate, precum avertizarea tipurie, prevenirea conflictelor, protecţia drepturilor omului sau respectarea drepturilor minorităţilor, au fost destinate soluţionării conflictelor şi disputelor regionale.

Deşi au existat şi există diferenţe între cultura de securitate a statelor occidentale, acestea au unit statele implicate. Franţa, SUA, Germania, Belgia sau Suedia au o linie comună privind conceptul de securitate. Similitudinile dintre culturi permit crearea unei imagini unice a culturii de securitate occidentale, cu toate că linia americană este mult mai centrată pe eliminarea noilor tipuri de ameninţări şi pericole, decât cea suedeză, de exemplu.

2.2. Formarea unei culturi de securitate comună 

Pentru atingerea acestui deziderat trebuie luate în calcul următoarele aspecte:

- dimensiunea unui grup social ce poate influenţa existanţa unei comunicări continue;

- un set unificat de valori ale membrilor grupului care să reprezinte începutul procesului de creare a culturii de securitate;

- situaţia externă şi influenţa ei asupra grupului;

- scopurile alese, care implică un anumit tip de activitate pentru atingerea lor;

- resursele disponibile pentru atingerea nivelului de securitate dorit.

Un factor important este timpul în care se realizează acţiunea dorită. O structură unificată complexă nu poate fi atinsă imediat. Dezvoltarea unui anumit tip de cultură poate produce, mai mult sau mai puţin, transformări ale valorilor proprii. Pentru ca o structură să devină unică, setul de valori individuale şi organizarea socială trebuie să fie similare. Cu cât acestea sunt mai divergente, cu atât durata de timp de realizare a procesului este mai mare.


Modelul privind relaţia comunicare-timp prezentat de 

Helokunnas şi Kuusisto (2003)


Modelul mecanismului de obţinere a unei culturi de securitate

2.3. Cultura de securitate germană

Experţii germani consideră că dacă stilul de limbaj sau arhitectura    s-au schimbat radical în ultimii 50-100 de ani, şi cultura se poate transforma. Experţii germani apreciază că cea mai potrivită descriere a sintagmei cultură de securitate este legată de facilităţile nucleare. Ei împart responsabilităţile privind protecţia unor instalaţii nucleare în două componente: a statului şi a operatorului. Responsabilitatea statului este sugerată printr-un puzzle: un mare număr de reguli, regulamente şi ghiduri de lucru. Printre acestea se numără: definirea ameninţărilor, legea privind energia atomică, producerea de apă grea, sistemul de pază, examinarea periodică a sistemelor de securitate. Protecţia facilităţilor nucleare, din punct de vedere fizic, se împarte în măsuri personale şi tehnice: sisteme de detecţie a radiaţiilor, sisteme TV, sisteme de iluminare, sisteme de acces şi bariere, sisteme de control pentru securitatea instalaţiilor, instruirea angajaţilor, exerciţii de antrenament pentru personalul de pază şi poliţie, numirea unui şef care să se ocupe de problema protecţiei. Lipsa unei piese poate influenţa negativ funcţionarea sistemului. Operatorul trebuie să îndeplinească un management al securităţii facilităţilor nucleare, fapt care reprezintă aplicarea directă a legilor impuse de stat pentru sistemul de securitate.

Potrivit experţilor germani, putem vorbi de o cultură de securitate dacă sistemul de securitate al statului şi managementul de securitate al operatorului sunt în echilibru. În acest sens se pot da două exemple: 

a) nu are nici un sens definirea de către stat a ameninţărilor cu bombe, dacă în urma unui astfel de act, managementul securităţii nu poate aplica măsurile necesare împotriva atacului;

b) un operator oferă motive tehnice pentru ca un sistem de securitate să fie verificat la o jumătate de an şi nu lunar, cum statul a prevăzut prin lege. 

Este o situaţie în care nu există echilibru, acesta putând fi atins doar dacă statul modifică legea.

De la începutul utilizării paşnice a energiei nucleare, în urmă cu 35 de ani, protecţia facilităţilor nucleare a fost în centrul atenţiei. După 11 septembrie 2001, au ieşit în evidenţă noi aspecte privind protecţia sistemelor computerizate. Astfel, operatorul trebuie să se asigure şi să probeze faptul că managementul securităţii respectă cerinţele sistemului de securitate cerut de stat. În caz contrar, operatorul trebuie să-şi modernizeze facilităţile de care dispune, fapt care se petrece constant în cazul obiectivelor nucleare germane.

2.4. Cultura de securitate americană

La începutul anului 2004, administraţia SUA a iniţiat un amplu proiect prin care în instituţiile de învăţământ americane, de toate gradele, se realizează exerciţii de evacuare şi supravieţuire în situaţii de dezastre naturale. Crucea Roşie americană a pus în practică acest proiect, profesorii şi elevii trebuind să întocmească planuri de lecţii scrise şi video, să participe la acţiuni de evacuare, de protecţie a locuinţelor, de refacere a mediului familial în situaţia distrugerii locuinţei, chiar recrearea propriilor jucării şi jocuri distruse şi îngrijirea animalelor bolnave. Elevii care parcurg acest modul de teste primesc un certificat de absolvire. Adulţii sunt sfătuiţi să aibă în vedere crearea de provizii necesare în caz de calamitate, stocuri de medicamente etc. Astfel, poate fi descrisă noua organizare a securităţii cetăţenilor americani.

Dar securitatea nu înseamnă o nouă rutină, măsurile sugerate de Departamentul Apărării fac parte dintr-un nou concept numit securitarism, combinaţie între securitate şi totalitarism. Ceea ce este nou în acest curent nu este aducerea măsurilor de securitate în atenţia populaţiei, ci punerea lor în practică de către instituţii şi populaţie, scopul politic care îl justifică fiind războiul contra terorismului. Practica, rutina şi depriderile adaptate noilor cerinţe de securitate conduc rapid la o nouă înţelegere a ceea ce reprezintă siguranţa. În acest sens, copiilor care participă la exerciţiile de simulare li se insuflă necesitatea eliminării emoţiilor, a stărilor de anxietate şi de exprimare a fricii că ar putea pierde o persoană din familie, cultivându-li-se simţul pericolului.

Securitarismul crează ceea ce experienţa adulţilor numeşte teama de terorism, un nou limbaj de securitate. În prezent, prin termenul de securitate populaţia înţelege existenţa unui loc de muncă sigur, măsuri de protecţie socială sau accesul la instituţii de învăţământ. Securitarismul reprezintă doar un concept militar, protecţia şi apărarea împotriva ameninţărilor teroriste armate.

În ultimii ani, în SUA a fost implementată o întreagă arhitectură de securitate, în special în industria transporturilor. Aeroporturile, căile navigabile, şoselele şi podurile au fost transformate portivit noilor imperative: detectoare de bombe, dispozitive de raze X, camere video etc. Cu cât ameninţările teroriste sunt mai vagi şi mai abstracte, cu atât măsurile de securitate sunt mai concrete şi mai distincte.

Cel mai vizibil loc de aplicare a culturii de securitate e reprezentat de frontierele SUA, de modul în care sunt separaţi cetăţenii americani de cei care locuiesc în SUA, dar nu au cetăţenie americană, precum şi de ierarhizarea acestora din urmă. Sistemul de înregistrare a vizitatorilor (NSEERS) cuprinde deja aproximativ 35.000.000 nume de persoane care au intrat în SUA pentru mai mult de 30 de zile. Noua politică impune vizitatorilor să fie intervievaţi, fotografiaţi şi amprentaţi la intrarea pe teritoriul american. În prima fază a programului acest lucru a fost pus în aplicare pentru cetăţenii din 26 de state, pe care Departamentul de Justiţie le consideră state cu un potenţial terorist ridicat. Toate aceste măsuri sunt destinate obţinerii de informaţii şi limitării ameninţărilor existente în războiul împotriva terorismului, având şi un efect ridicat de intimidare. Cu toate acestea, experţii americani concluzionează: cu cât măsurile de securitate vor fi mai mari, cu atât va creşte şi teama populaţiei.

2.5. Cultura de securitate arabă

Originea culturii de securitate în Orientul Mijlociu şi nordul Africii se regăseşte în mod similar în perioada războiului rece şi a începutului influenţei celor două mari superputeri în aceste regiuni. Politica celor două ţări a avut la bază încercarea de a găsi aliaţi şi prieteni în guvernele statelor din zonă. 

În perioada războiului rece, societatea arabă a construit un model de politică regională care se distinge prin două particularităţi: naţiunea şi societatea. Proiectul de securitate regională inspirat de statele arabe a fost definit în spiritul comunităţii locale, existând interferenţe externe din partea statelor non-arabe din regiune, Israel, Turcia, Iran, surse principale de insecuritate pentru statele arabe. Stabilitatea redusă a regimurilor politice, lipsa unei coeziuni naţionale puternice şi performaţele economice scăzute au condus la declanşarea unor serii de războaie: Irak-Siria, Egipt-Sudan, Algeria-Maroc, Israel-Palestina.    

Cultura, factorii religioşi, istorici şi lingvistici comuni au reprezentat o legătură puternică între popoarele din regiune. În acelaşi timp, poziţia guvernelor faţă de politica de securitate s-a axat doar pe contracararea ameninţărilor la adresa stabilităţii regimurilor politice. O altă prioritate a politicii de securitate arabă a fost reprezentată de sprijinirea uneia sau alteia dintre cele două superputeri. Această practică a blocat multe dintre proiectele de integrare politico-economică a statelor arabe şi continuă să influenţeze şi astăzi cultura politică arabă. Problemele teritoriale au reprezentat, de asemenea, un obstacol în crearea unei securităţi comune, în special datorită divergenţelor existente între Israel şi Palestina. Paritatea armelor startegice a fost considerată singura modalitate de contracarare a capacităţii militare a Israelului.

2.6. Activitatea în domeniu a Uniunii Europene

În octombrie 2003, o serie de comisari europeni a convocat un grup de persoanlităţi în domeniul cercetării de securitate. Misiunea lor a fost propunerea unor principii şi priorităţi europene pentru Programul de cercetare a securităţii (ERSP). 

În martie 2004, grupul şi-a prezentat raportul “Cercetare pentru o Europă sigură”. Potrivit acestui raport, dezvoltările tehnologice, problemele sociale şi politice au creat un nou mediu de securitate, cu riscuri şi vulnerabilităţi diverse şi mai puţin vizibile.

După atacurile teroriste de la Madrid (martie 2004) a ieşit în evidenţă necesitatea de a implementa un tip de securitate comun şi sigur pentru toţi cetăţenii. Statele europene trebuie să-şi coordoneze Comunitatea de Informaţii şi Cultura de Securitate pentru atingerea scopului dorit. 

Şefii de stat şi de guvern au subliniat în numeroase ocazii necesitatea întăririi securităţii:

- Consiliul European de la Köln, unde s-a discutat necesitatea creării unei industrii de apărare dinamice şi competitive;

- Consiliul European de la Lisabona, care a trasat cadrul unei societăţi a cunoaşterii;

- Consiliul European de la Barcelona, care a chemat statele europene la un efort inovator în domeniul cercetării şi dezvoltării;

 - Consiliul European de la Salonic, unde s-a luat decizia de a se face paşi concreţi în domeniul apărării şi unde a fost adoptată o strategie de securitate - “O Europă sigură într-o lume mai bună” (19-20 iunie 2003);

- Consiliul European de la Bruxelles, care a avut drept rezultat Declaraţia privind combaterea terorismului.

Pentru a face faţă noilor tipuri de ameninţări, europenii trebuie să surmonteze deficienţele structurale şi funcţionale: creşterea cooperării, finalizarea standardizării, interoperabilitatea, reducerea eforturilor multiple pentru atingerea aceluiaşi scop. În Europa a exista o separare netă între cercetarea în scopuri civile şi cea în scopuri militare. În prezent, o serie de tehnologii avansate au o dublă utilizare. Mai mult, terorismul a şters linia de demarcaţie dintre securitatea internă, orientată politic, şi cea externă, orientată militar.

În Comunicarea din martie 2003 privind crearea de echipamente de apărare, Comisia Europeană a subliniat crearea unei industrii competitive pentru sprijinirea Politicii Europene de Securitate şi Apărare (ESDP). Drept corolar, aceasta implică o mai bună coordonare la nivel european, odată cu consolidarea nivelului politic, economic, industrial şi juridic. Un program de securitate coerent la nivel european poate aduce o creştere a utilizării eficiente a industriei şi poate contribui la folosirea eficace a resurselor energetice. 

Raportul grupului de personalităţi identifică rolul coordonării şi dezvoltării europene în tehnologia avansată. Astfel, se pot monitoriza şi controla ameninţările teroriste, se pot preveni incidentele majore şi se pot organiza mai rapid operaţiunile umanitare şi de gestionare a situaţiilor de criză.

Recomandările raportului cuprind:

- finalizarea programului european de cercetare a securităţii, prin focalizarea lui pe problemele de securitate internă, asigurându-se din anul 2007 o finanţare de 1 miliard de euro pe an;

- crearea unei autorităţi de coordonare a programului, care să definească liniile strategice de acţiune şi mecanismele de implementare.

Comisia Europeană va analiza în acest scop următoarele paliere:

- consultarea şi cooperarea cu cercetătorii interesaţi de această temă;

- stabilirea obiectivelor programului până la sfârşitul anului 2006, precum şi includerea sumelor necesare finanţării cercetării în bugetul UE pentru perioada 2007-2013. Acest program va face parte din cel de-al VII-lea Program-cadru de cercetare comunitară;

· crearea cadrului instituţional;

- asigurarea mecanismului de funcţionare şi al managementului ERSP.

Acest program va răspunde schimbărilor în mediul de securitate şi al oportunităţilor unei Uniuni Europene extinse la 25 de state membre. Se recunoşte astfel faptul că securitatea este o problemă pentru Europa, iar măsurile trebuie luate cu respectarea normelor eticii şi valorilor umane.  

